b'\n_START_ARTICLE_\nPucolan\n_START_PARAGRAPH_\nPucolan ali pucolanski pepel je finozrnat vulkanski pepel. Prvi\xc4\x8d so ga odkrli in za\xc4\x8deli kopati v Pozzuoliju pod Vezuvom, kasneje pa so ga odkrili tudi na \xc5\xa1tevilnih drugih nahajali\xc5\xa1\xc4\x8dih. Rimski arhitekt in in\xc5\xbeenir Vitruvij, ki je \xc5\xbeivel v 1. stoletju pr. n. \xc5\xa1t., je opisal \xc5\xa1tiri vrste pucolana: \xc4\x8drnega, belega, sivega in rde\xc4\x8dega. Vse omenjene vrste pucolana se nahajajo v vulkanskih obmo\xc4\x8djih Italije, na primer v okolici Neaplja.\n_START_SECTION_\nKemija\n_START_PARAGRAPH_\nPucolan je silikatna in aluminatna snov, ki v prisotnosti vode reagira s kalcijevim hidroksidom (Ca(OH)\xe2\x82\x82). Nastali produkt ima pri sobni temperaturi lastnosti cementa in se lahko strjuje tudi pod vodo. Odkritje pucolanskega cementa je povzro\xc4\x8dilo velike spremembe v gradbeni\xc5\xa1tvu, \xc4\x8deprav so Rimljani potrebovali kar nekaj \xc4\x8dasa, da so odkrili vse njegove mo\xc5\xbenosti. Obi\xc4\x8dajno so ga me\xc5\xa1ali z apnom v razmerju dva proti ena in takoj zatem dodali vodo._NEWLINE_Iz pucolana je bilo zgrajeno rimsko pristani\xc5\xa1\xc4\x8de Cosa v Toskani. Me\xc5\xa1anje cementa z morsko vodo so prepre\xc4\x8dili z uporabo dolgih cevi. Trije pomoli so \xc5\xa1e vedno vidni, njihovi podvodni deli pa so po 2100 letih \xc5\xa1e vedno v odli\xc4\x8dnem stanju.\n_START_SECTION_\nSodobna raba\n_START_PARAGRAPH_\nSodobni pucolanski cementi so me\xc5\xa1anice naravnih in industrijskih pucolanov in portlandskega cementa. V podvodnih objektih je tak\xc5\xa1en cement zaradi visoke alkalnosti pucolana izredno odporen proti koroziji, ki jo povzro\xc4\x8dajo sulfati. Ko je popolnoma strjen, je zaradi manj\xc5\xa1e poroznosti bolj odporen tudi proti absorpciji vode in kru\xc5\xa1enju._NEWLINE_Podobne lastnosti kot pucolan imajo tudi nekateri industrijski stranski produkti na primer silikatni lete\xc4\x8di (elektrofilterski) pepel iz termoelektrarn na premog, fino upra\xc5\xa1en kremen\xc4\x8dev prah (SiO\xe2\x82\x82) iz proizvodnje silicija, pepel iz ri\xc5\xbeevih lu\xc5\xa1\xc4\x8din iz lu\xc5\xa1\xc4\x8dilnic ri\xc5\xbea in metakaolin iz predelave bituminoznih peskov. Metakaolin ima dvakrat ve\xc4\x8djo reaktivnost kot ve\xc4\x8dina pucolanov in je zelo uporaben za pripravo belega betona._NEWLINE_Drugi industrijski odpadni produkti, ki se uporabljajo v portlandskih me\xc5\xa1anih cementih, so apneni elektrofilterski pepel in \xc5\xbelindra iz visokih pe\xc4\x8di.'